শেয়ার বাজারে বিনি-য়োগের ক্ষতি পুষিয়ে নিতে ছাত্রীকে অপহরণ করে ৫ লাখ টাকা মুক্তিপণ আদায় করতে গিয়ে পুলিশের হাতে ধরা পড়েছে এক গৃহ শিক্ষক। বন্দর নগরীর অভিজাত খুলশী আবাসিক এলাকা থেকে অপ-হরণের দুইদিন পর পুলিশ কক্সবাজারের কুতুবদিয়া থেকে শিশু নাঈমা কাইছার (৮) কে উদ্ধার করেছে। পাকড়াও করা হয়েছে অপহরক মো.  আবদুল মজিদকে (২৪) । ঘটনার আকস্মিকতায় হতবিহবল নাঈমা মুক্তি পাওয়ার পর মাকে জড়িয়ে ধরে ভয়ে কাঁপতে থাকে। কন্যা ফিরে পেয়ে কান্নায় ভেঙ্গে পড়েন মা। নাঈমা সৌদি প্রবাসী মোহাম্মদ কায়সারের কন্যা। তাদের বাসা খুলশী আবাসিক এলাকার ২ নম্বর সড়কের ইউন্ডারমিয়ার অ্যাপার্টমেন্টে। সে খুলশী গেস্নাবাল স্কুলের প্রথম শ্রেনীর ছাত্রী।    শনিবার বিকালে মো. আবদুল মজিদ মহানগর হাকিম আজিজুল হকের আদালতে ১৬৪ ধারায় স্বীকারোক্তিমূলক জবানবন্দিতে অপহরণের ঘটনার বর্ণনা দিয়ে দোষ স্বীকার করেছে। আদালত নাঈমার সাক্ষ্যগ্রহণ শেষে তাকে তার মায়ের  জিম্মায় দিয়েছে। মজিদকে জেল হাজতে প্রেরণ করা হয়েছে বলে জানান মামলার তদন্ত কর্মকর্তা থানার উপ-পরিদর্শক রফিকুল ইসলাম।    গৃহশিক্ষক মো. আবদুল মজিদ সাংবাদিকদের জানায়, ইউনিপে-টুইউতে তার ২ লাখ এবং শেয়ার বাজারে ৩ লাখ টাকা বিনিয়োগ আছে। দুটো বিনিয়োগই এখন চরম ঝুঁকির মুখে। ওই বিনিয়োগ পুষিয়ে নিতে নাঈমাকে অপরহরণ করে ৫ লাখ টাকা মুক্তিপণ দাবি করে সে। তার ধারণা ছিল নাঈমার ধনাঢ্য পিতা কন্যাকে ফেরত পেতে দ্রুত টাকা দিয়ে দেবে।    চট্টগ্রাম মহানগর পুলিশের উপ-কমিশনার (উত্তর) আমেনা বেগমের তত্ত্বাবধানে গোয়েন্দা  শাখা ও খুলশী থানা পুলিশ যৌথভাবে কক্সবাজারের মহেশখালী থানাধীন রাজঘাট এলাকা থেকে শুক্রবার সন্ধ্যায় অপহরণকারী মজিদকে গ্রেপ্তার করে। এ সময় ওই এলাকা থেকে অপহূতাকেও উদ্ধার করা হয়। অপহরণের পর অটোরিক্সা যোগে প্রথমে তাকে কুতুবদিয়ায় নিয়ে যাওয়া হয়। পরে সেখান থেকে মহেশখালী নিয়ে যাওয়ার পথে পুলিশ তাকে উদ্ধার করে।    গ্রেপ্তার মজিদের বাড়ি কক্সবাজার জেলার কুতুবদিয়া উপজেলায়। সে নাঈমা ও তার ছোটভাই জহুর আলমকে (৪) পড়াতো। দুই বছর ধরে ওই বাসায় গৃহশিক্ষক হিসাবে তাদের পড়ালেও এক মাস পূর্বে তাকে ছাড়িয়ে দেয়া হয়।    মহানগর গোয়েন্দা পুলিশের উপ-পরিদর্শক (এসআই) মোহাম্মদ মোহসিন ইত্তেফাককে জানান, নাঈমা বৃহস্পতিবার দুপুরে স্কুল থেকে ফেরার পথে অপহূত হয়। মজিদ তাকে মার্কেটে নিয়ে যাওয়ার কথা বলে স্কুল গেইট থেকে অপহরণ করে। ওইদিনই টেলিফোনে শিক্ষক মজিদ নাঈমার মা খুরশিদা বেগমের কাছ থেকে পাঁচ লাখ টাকা মুক্তিপণ দাবি করে।    এ ঘটনার পর অপহূতার মা খুরশীদা বেগম বাদি হয়ে খুলশী থানায় একটি অপহরণ মামলা দায়ের করেন। মজিদ নাঈমার মাকে ফোন করে ডাচ বাংলা ব্যাংকের একটি সঞ্চয়ী হিসাব নম্বর দিয়ে এতে পাঁচলাখ টাকা পাঠানোর জন্য বলে। অন্যথায় তার  মেয়েকে মেরে ফেলার হুমকি দেয়।    নাঈমার মা মজিদকে আসামি করে থানায় মামলা দায়ের করলেও তার কোন ঠিকানা দিতে পারেনি। তিনি জানান তার কোন ঠিকানা তার জানা ছিল না। পরে পুলিশ ওই সঞ্চয়ী হিসাব নম্বর থেকে ঠিকানা ও মোবাইল নম্বর সংগ্রহ করে মহেশখালীতে অভিযান চালিয়ে তাকে গ্রেপ্তার এবং অপহূতাকে উদ্ধার করে ।    অপহরণকারী মজিদ শনিবার দুপুরে কোতোয়ালী থানায় সাংবাদিকদের অপহরণের ঘটনা স্বীকার করে বলেন, শেয়ারবাজারে বিনিয়োগ করে সে অনেক টাকা হারিয়ে পথে বসেছে। তা পুষিয়ে নিতেই এ অপহরণের ঘটনা ঘটিয়েছে বলে সে জানায়।    মজিদ চট্টগ্রাম কলেজের ইতিহাস বিভাগের (অনার্স) তৃতীয় বর্ষের ছাত্র। এর পাশাপাশি সে সান লাইফ ইন্স্যরেন্স কোম্পানীর চট্টগ্রাম বিভাগের এসইডি হিসাবেও কর্মরত বলে জানায়। পুলিশ জানায়, তার সাথে আর কেউ জড়িত কিনা তা খতিয়ে দেখা হচ্ছে।    ( দৈনিক ইত্তেফাক-২২/০১/২০১১)